KIRJALLINEN KYSYMYS P-2343/01

esittäjä(t): Daniel Varela Suanzes-Carpegna (PPE-DE) neuvostolle

(3. elokuuta 2001)

Aihe: Euroopan laivanrakennusteollisuus

Vastauksessaan 13. heinäkuuta 2001 esittämääni kirjalliseen kysymykseen E-1371/01(1) komissio ilmoitti, että elleivät neuvottelut Korean viranomaisen kanssa johda tulokseen heinäkuun 2001 alkuun mennessä, komissio päättää käynnistetäänkö menettely WTO:ssa.

Vaikka keskiviikkona 18. heinäkuuta 2001 kauppapolitiikasta vastaava komission jäsen Lamy ilmoitti, että neuvottelut Korean kanssa on keskeytetty, Euroopan komissio ei ole tehnyt päätöstä minkäänlaisista toimenpiteistä Etelä-Koreaa vastaan, sillä jotkut jäsenvaltiot ovat haluttomia ottamaan käyttöön tilapäisiä tukitoimia WTO:ssa tapahtuvan käsittelyn aikana. Komissio katsoo, että näitä toimia ei voida erottaa toisistaan. Komission jäsen Lamyn sanoin: ruokalista on kaikille sama. Lamy ilmoitti myös, että maanantaina 16. heinäkuuta 2001 neuvoston kokouksessa hän itse ja kilpailupolitiikasta vastaava komission jäsen Mario Monti olivat esittäneet komission kannan asiasta. Lamy lisäsi, että jos asiasta on poliittinen yhteisymmärrys, neuvotteluasemani on vahva, mutta jos yhteisymmärrystä ei ole, neuvotteluasemani on heikko.

Voiko neuvosto ilmoittaa, mitkä jäsenvaltiot eivät tue Euroopan komission kantaa ja miksi?

Eikö neuvosto katso, että on jo aika antaa komissiolle selvä poliittinen mandaatti ja että pelissä on EU:n uskottavuus ja kyky puolustaa teollisuutensa etuja, ja että kyse on myös jäsenvaltioiden solidaarisuudesta?

(1) EYVL C 40 E, 14.2.2002, s. 38.

Vastaus

(29. marraskuuta 2001)

1. Arvoisan parlamentin jäsenen huomiota kiinnitetään siihen, että 16. heinäkuuta 2001 pidetyssä istunnossaan neuvosto pani merkille komission jäsenten Pascal Lamyn ja Mario Montin antamat tiedot Korean kanssa parhaillaan käytävistä laivanrakennusalan neuvotteluista ja komissiossa käytävistä keskusteluista, joissa käsitellään kaupan esteitä koskevan asetuksen yhteydessä toteutettavaa menettelyä WTO:ssa aloitettavia toimia varten sekä Euroopan unionin laivanrakennusteollisuuden tilapäistä suojatukijärjestelmää koskevaa ehdotusta. Komission jäsenten esityksen jälkeen käydyssä keskustelussa ilmeni, että WTO:ssa käynnistettävät toimet saivat taakseen suuren enemmistön, kunhan yksityiskohtaiset menettelytavat viimeistellään, kun taas tilapäinen tuki yhteisön teollisuudelle sai ristiriitaisen vastaanoton.

Pysyvien edustajien komiteaa pyydettiin käsittelemään komission ehdotuksia heti, kun ne on toimitettu virallisesti neuvostolle.

Niin kauan kuin virallista ehdotusta ei ole käytettävissä, tällainen neuvoston esityslistan kohdasssa muut asiat käyty keskustelu on luonteeltaan vain alustava ja suuntaa antava, koska se ei anna jäsenvaltioille edellytyksiä lopulliseen kannanottoon.

2. Laivanrakennusteollisuudelle myönnettävästä tuesta 29 päivänä kesäkuuta 1998 annetun neuvoston asetuksen (EY) N:o 1540/98(1), 12 artiklassa säädetään: Komissio esittää neuvostolle säännöllisesti kertomuksen markkinatilanteesta ja arvioi, vaikuttavatko kilpailunvastaiset käytännöt eurooppalaisiin telakoihin. Jos todetaan, että kilpailunvastaiset käytännöt aiheuttavat vahinkoa teollisuudelle, komissio ehdottaa tarvittaessa neuvostolle toimenpiteitä ongelman ratkaisemiseksi.

Komissio on näissä puitteissa lähettänyt virallisesti neuvostolle ja Euroopan parlamentille 30. heinäkuuta 2001 ehdotuksen neuvoston asetukseksi väliaikaisista järjestelyistä laivanrakennusteollisuuden suojaamiseksi.(2) Tämä teksti on parhaillaan neuvoston asianomaisten elinten huolellisessa tarkastelussa.

(1) EYVL L 202, 18.7.1998.

(2) Asiak. 11335/01 KOM(2001) 401 lopullinen.